Τζων Χόλλαντ, 1ος δούκας του Έξετερ

Ο Τζων Χόλλαντ (1352 - 16 Ιανουαρίου 1400) Άγγλος ευγενής από την Οικογένεια Χόλλαντ, 1ος Δούκας του Έξετερ και 1ος κόμης του Χάντινγκτον ήταν τρίτος γιος του Τόμας Χόλλαντ, 1ου κόμη του Κεντ και της Ιωάννας του Κεντ της κόρης του Εδμόνδου του Γούντστοκ, 1ου κόμη του Κεντ και εγγονής του Εδουάρδου Α΄ της Αγγλίας. Ο Τζων είχε σημαντική συμβολή στην σύλληψη και εκτέλεση του μικρότερου θείου του Ριχάρδου Β΄ Θωμά του Γούντστοκ, κατηγορήθηκε για συνωμοσία εναντίον του επόμενου βασιλιά Ερρίκου Δ΄ της Αγγλίας και εκτελέστηκε. Ο τίτλος Κόμης του Κεντ έχει δημιουργηθεί πολλές φορές στο βασίλειο της Αγγλίας : η πέμπτη δημιουργία έγινε από τον Εδμόνδο του Γούντστοκ και η έκτη από τον Τόμας Χόλλαντ. Η Ιωάννα του Κεντ μετά τον θάνατο του Τόμας παντρεύτηκε τον Εδουάρδο τον μαύρο πρίγκιπα μεγαλύτερο γιο του Εδουάρδου Γ΄ της Αγγλίας και της Φιλίππης του Αινώ, γιος τους ήταν ο Ριχάρδος Β΄ της Αγγλίας ετεροθαλής αδελφός του Τζων Χόλλαντ.

Επεισόδιο με τους Στάφορντ

Τα πρώτα χρόνια του Ριχάρδου Β΄ ο Χόλλαντ έγινε ιππότης του Τάγματος της Περικνημίδας (1318) και συνόδευσε την βασίλισσα Άννα της Βοημίας στην Αγγλία. Ο Χόλλαντ είχε βίαιο χαρακτήρα, αναφέρεται στην εκστρατεία του Ριχάρδου Β΄ στην Σκωτία (1385) ένα περιστατικό στο οποίο ένας τοξότης στην υπηρεσία του Ραλφ Στάφορντ μεγαλύτερου γιου του Ούγου Στάφορντ, 2ου κόμη του Στάφορντ σκότωσε έναν από τους συνοδούς του Χόλλαντ. Ο Στάφορντ πήγε να απολογηθεί στον Χόλλαντ αλλά εκείνος όταν τον αναγνώρισε τον σκότωσε αμέσως. Ο Ριχάρδος Β΄ διέταξε κατάσχεση των εδαφών του Χόλλαντ και η Ιωάννα του Κεντ πέθανε αμέσως μετά από την λύπη της για την σύγκρουση ανάμεσα στους γιους της.

Υπηρεσίες στον Ριχάρδο Β΄

Ο Χόλλαντ συμφιλιώθηκε την επόμενη χρονιά με τους Στάφορντ (1386) και αποκαταστάθηκε στους τίτλους και την περιουσία του, παντρεύτηκε την ίδια χρονιά την Ελισάβετ Πλανταγενέτη του Έξετερ κόρη του Ιωάννη της Γανδης και της πρώτης συζύγου του Λευκής του Λάνκαστερ. Με την σύζυγο του ο Χόλλαντ συμμετείχε στην εκστρατεία του πεθερού του στην Ισπανία και διορίστηκε Κοντόσταυλος του Αγγλικού στρατού. Μετά την επιστροφή του στην Αγγλία με διάταγμα του Κοινοβουλίου έγινε κόμης του Χάντινγκτον (2 Ιουνίου 1388). Διορίστηκε ισόβια λόρδος Μέγας Καγκελάριος, Ναύαρχος των Δυτικών θαλασσών και Κοντόσταυλος στο κάστρο του Τίνταγκελ, στην Κορνουάλη, την περίοδο αυτή δέχτηκε πολλά εδάφη από τον βασιλιά Ριχάρδο. Τα επόμενα χρόνια απέκτησε πολλά επιπλέον αξιώματα : Κοντόσταυλος στο κάστρο του Κόνγουεϊ (1394), κυβερνήτης στο κάστρο του Καρλάιλ (1395) και Κοντόσταυλος των Δυτικών Μαρς στα σύνορα με την Σκωτία (1398), στις στρατιωτικές του υπηρεσίες ανήκε και ένα προσκύνημα στους Αγίους Τόπους (1394). Το 1397 στο πλευρό του Ριχάρδου συνέλαβε τον θείο του βασιλιά Θωμά του Γούντστοκ και τον Ρίτσαρντ Φίτς Άλαν 11ο κόμη του Αρουντέλ, με αίτημα του βασιλιά κυρίευσε το κάστρο του Αρουντέλ. Ο Ριχάρδος Β΄ για να τον ανταμείψει δημιούργησε για λογαριασμό του το δουκάτο του Έξετερ (29 Σεπτεμβρίου 1397).

Συνόδευσε τον βασιλιά Ριχάρδο στην εκστρατεία στην Ιρλανδία (1399), μετά την επιστροφή ο βασιλιάς τον έστειλε να συνθηκολογήσει με τον πρώτο του ξάδελφο Ερρίκο του Μπόλινμπροκ που ήταν και κουνιάδος του Χόλλαντ. Μετά την εκθρόνιση του Ριχάρδου Β΄ (1399) ο Ερρίκος του Μπόλινμπροκ που ανέβηκε στον θρόνο ως Ερρίκος Δ΄ της Αγγλίας κάλεσε όλους όσους είχαν συντελέσει στην εκτέλεση του θείου του Θωμά του Γούντστοκ να του παραδώσουν τους τίτλους και την περιουσία τους, στον Τζων Χόλλαντ έμεινε μόνο ο τίτλος του κόμη του Χάντινγκτον.

Η Συνωμοσία των Επιφανών

Στις αρχές του 1400 ο Τζων Χόλλαντ με τον ανιψιό του Τόμας Χόλλαντ, 1ο δούκα του Σάρρεϋ και τον Τόμας Ντεσπένσερ, 1ο κόμη του Γκλόστερ οργάνωσαν την "Εξέγερση των Επιφανών" με στόχο την δολοφονία του Ερρίκου Δ΄ και την επαναφορά του Ριχάρδου Β΄ που ήταν φυλακισμένος. Η σκευωρία απέτυχε ο Χόλλαντ προσπάθησε να δραπετεύσει αλλά συνελήφθη στο Έσσεξ και εκτελέστηκε μαζί με τον ανιψιό του (16 Ιανουαρίου 1400), ανάμεσα σε αυτούς που υπέγραψαν την καταδίκη του ήταν ο γιος του Αρουντέλ Τόμας ΦιτςΆλαν, 12ος κόμης του Αρουντέλ. Οι τίτλοι και η περιουσία του Τζων Χόλλαντ κατασχέθηκαν αλλά επανήλθαν αργότερα στον δεύτερο γιο του Τζων Χόλλαντ, 2ο δούκα του Έξετερ.
Το σώμα του μεταφέρθηκε στην ενοριακή εκκλησία του Πλέσι, ο τάφος του καταστράφηκε τον 16ο αιώνα μαζί με τους τάφους πολλών άλλων ευγενών και λεηλατήθηκαν τα οικοδομικά τους υλικά.

Οικογένεια

Με την σύζυγο του Ελισάβετ του Λάνκαστερ, κόρη του Ιωάννη της Γάνδης απέκτησε :

Ρίτσαρντ Χόλλαντ, 2ος κόμης του Χάντινγκτον (πέθανε στις 3 Σεπτεμβρίου 1400), έζησε μετά τον πατέρα του μόνο 7 μήνες
Τζων Χόλλαντ, 2ος δούκας του Έξετερ
Σερ Έντουαρντ Χόλλαντ
Κωνσταντία Χόλλαντ (1387 - 1437) παντρεύτηκε σε πρώτο γάμο τον Τόμας Μόουμπραι, 4ο κόμη του Νόρφολκ και σε δεύτερο γάμο τον Σερ Τζων Γκρέυ
Ελισάβετ Χόλλαντ (1389 - 1449) παντρεύτηκε τον Σερ Ρότζερ Φίεν
Αλίκη Χόλλαντ (1392 - 1406) παντρεύτηκε τον Ρίτσαρντ Ντρ Βερ, 11ο κόμη της Οξφόρδης

Παραπομπές

Πηγές

Allmand, Christopher (1992). Henry V. University of California Press.
Goodman, Anthony (1971). The Loyal Conspiracy:The Lords Appellant under Richard II. University of Miami Press.
Hardy, W. H. (1891). "John Holand, duke of Exeter and earl of Huntingdon (1352?-1400)". Dictionary of National Biography. 27: 147–148.

Εξωτερικοί σύνδεσμοι
Ο Σερ Τζων Χόλλαντ σκοτώνει τον Σερ Παλφ Στάφορντ

Τάγμα της Περικνημίδας
Δούκες του Έξετερ
Οικογένεια Χόλλαντ